钦定古今图书集成/明伦汇编/氏族典/第123卷 > 陈傅良
## 钦定古今图书集成/明伦汇编/氏族典/第123卷 > 陈傅良

按《宋史陈傅良传》：“傅良，字君举，温州瑞安人。初患科
举程文之弊，思出其说为文章，自成一家，人争传诵，
从者云合，由是其文擅当世。及入太学，与广汉张栻、
东莱吕祖谦友善。登进士甲科，教授泰州。龚茂良荐
于朝，改太学录，出通判福州。丞相梁克家领帅事，委
成于傅良。强御者阴结言官论罢之。后五年，起知桂”
阳军。光宗立，稍迁提举常平茶盐、转运判官，转浙西
提点刑狱，除吏部员外郎，去朝四十年。至是归，须鬓
无黑者，都人聚观嗟叹，号“老陈郎中。”迁秘书少监兼
实录院检讨官、嘉王府赞读。绍熙三年，除起居舍人，
明年，兼权中书舍人。光宗得心疾，不过重华宫。傅良
上疏，帝将从之，出至御屏，皇后挽帝回，傅良遂趋，上
引裾，后叱之，傅良哭于庭，下殿径行。诏改秘阁修撰，
仍兼赞读，不受。宁宗即位，召为中书舍人兼侍读，直
学士院、同实录院修撰。御史中丞谢深甫论傅良言
不顾行，出提举兴国宫。明年，削秩罢。嘉泰二年，复官，
起知泉州，辞，授集英殿修撰，进宝谟阁待制。终于家。
谥文节。有《诗解诂》《周礼说》《春秋后传》《左氏章指》行于
世。